(Foto: Inquam Photos / Adel Al-Haddad)



Într-o societate ce se dorește democratică, în momentele în care se ajunge la o stare de blocaj generalizat între instituții (Guvern- Președinție/ Parlament-Președinție/ Opoziție-Putere/ Majoritate guvernamentală- UE etc) există o singură soluție: întoarcerea la poporul care să decidă încotro vrea să se îndrepte țara.

Când Viorica Dăncilă și Liviu Dragnea spun că românii „doresc"/„nu doresc"/ „nu vor”/„vor" (să fie certați de UE/ să li se spună ce și cum să facă pe tema Justiției/ cum să investească banii de la UE) - eu nu mă simt reprezentat.

Domnii aceștia - sub argumentul că au câștigat (fraudând moral) niște alegeri parlamentare (promisiuni cu infrastructură, spitale, școli) - vorbesc în numele nostru, al celor care nu văd în modificarea legilor Justiției problema numărul 1 ca urgentă a României.

Dar câtă legitimitate mai au ei să vorbească în numele românilor?

Cât de corect mai este să decidă în numele românilor să se ia la harță cu partenerii UE?

Cine le-a dat dreptul să meargă să-i sfideze pe parlamentari în Parlamentul European?

Cine le-a dat mandat să abuzeze atât de tare de un procent câștigat la alegeri în decembrie 2016, când au promis salarii, pensii, ajutoare sociale, infrastructură, școli și spitale?

Cine le-a dat voie să pornească un război cu UE și să ne scoată din structurile vestice?

Legitimitatea este dată de voturi, pretind acești domni, invocând România „nu mai vrea”/”românii nu mai doresc”/„românii vor”.

Dacă e să vorbim despre legitimitatea dată de voturi, atunci Președintele Klaus Iohannis are o voce care ar trebui să cântărească cu mult mai mult.

Din peste 7 milioane 300 de mii de voturi exprimate în decembrie 2016, PSD a luat puțin peste 3,2 milioane.

La alegerile prezidențiale, Klaus Iohannis a obținut aproape 6,3 milioane de voturi DIRECTE. Dublu față de PSD. Cu un milion de voturi mai puțin decât totalul cetățenilor care s-au prezentat la urne în 2016, la parlamentare.

Într-o conferință de presă de marți, Liviu Dragnea susținea că e interesat de problemele adevărate la României - autostrăzi și spitale și educație. Ok. Și atunci cum se face că în 2 ani de majoritate lejeră, cu 2 guverne unse și dărâmate, alianța PSD-ALDE nu a construit niciun centimetru de autostradă, nu a atras niciun cent de la UE pentru spitalele regionale?

Dacă aș fi în locul Președintelui Klaus Iohannis, la fiecare conferință de presă, aș începe discursul cu o precizare scurtă: „Vă vorbesc în calitate de președinte ales al României prin vot direct, care a fost pus în funcție de 6,288 milioane de cetățeni”.

Anticipate.